ກອງປະຊຸມປຶກສາຫາລືຄັ້ງທີ່ I ຂອງຄະນະຮັບຜິດຊອບງານມະຫາກຳກິລານັກຮຽນມັດທະຍົມສຶກສາທົ່ວປະເທດຄັ້ງທີ່ VI ທີ່ແຂວງບໍລິຄໍາໄຊຈະເປັນເຈົ້າພາບ ລະຫ່ວາງວັນທີ 1 - 9 ກຸມພາ 2017 ໄດ້ຈັດຂື້ນໃນວັນທີ 8 ກັນຍາ 2016 ຢູ່ທີ່ຫ້ອງປະຊຸມຫ້ອງວ່າການປົກຄອງແຂວງ, ໃຫ້ກຽດເຂົ້າຮ່ວມ ແລະ ເປັນປະທານໂດຍ ທ່ານ ປອ. ກອງແກ້ວ ໄຊສົງຄາມ ກຳມະການສູນກາງພັກ, ເລຂາພັກແຂວງ, ເຈົ້າແຂວງບໍລິຄຳໄຊ, ທ່ານ ນາງ ແສງເດືອນ ຫຼ້າຈັນທະບູນ ກຳມະການສູນກາງພັກ, ລັດຖະມົນຕີວ່າການກະຊວງສຶກສາທິການ ແລະ ກິລາ, ມີຄະນະຮັບຜິດຊອບຂັ້ນກະຊວງ ແລະ ຂັ້ນແຂວງ ເຂົ້າຮ່ວມ.
ໃນພິທີ ໄດ້ຮັບຟັງລາຍງານ ການຈັດຕັ້ງປະຕິບັດວຽກງານການກະກຽມ ຈັດງານມະຫາກຳກິລານັກຮຽນມັດທະຍົມສຶກສາທົ່ວປະເທດຄັ້ງທີ່ VI ຈາກຄະນະຮັບຜິດຊອບຈັດງານ ເຫັນວ່າ ມາຮອດປັດຈຸບັນມີຄວາມພ້ອມຫຼາຍດ້ານເຊັ່ນ: ການກະກຽມສະຖານທີ່ຮັບໃຊ້ພິທີເປີດ - ປິດ, ທີ່ພັກນັກກິລາ, ສະຖານທີ່ຝຶກຊ້ອມ ແລະ ສະຖານ ທີ່ແຂ່ງຂັນ 12 ປະເພດກິລາ, ກອງປະຊຸມ ໄດ້ຮັບຟັງຂໍ້ຕົກລົງແຕ່ງຕັ້ງແບ່ງຄວາມຮັບຜິດຊອບຂອງຄະນະກຳມະການຕ່າງໆ ເຊິ່ງລວມມີ 8 ຄະນະກຳມະການ, ພ້ອມສະເໜີເຄື່ອງໝາຍສັນຍາລັກ ແລະ ສັດນຳໂຊກ ຂອງງານມະຫາກຳກິລານັກຮຽນມັດທະຍົມທົ່ວປະເທດຄັ້ງທີ VI ແມ່ນນົກກົກຄຳ ເປັນສັດອານຸລັກ ຂອງໂຄງການອານຸລັກສັດປ່າ ແລະ ຊີວະນາໆ ຂອງແຂວງບໍລິຄຳໄຊ
ທ່ານ ນາງ ແສງເດືອນ ຫຼ້າຈັນທະບູນ ຍັງໄດ້ຊີ້ນຳ ແລະ ຮຽກຮ້ອງໃຫ້ແຕ່ລະພາກສ່ວນ ຈົ່ງພ້ອມກັນຕັ້ງໜ້າປະຕິບັດວຽກງານຂອງຕົນດ້ວຍຄວາມຮັບຜິດຊອບສູງ, ໃຫ້ມີຜົນສຳເລັດທີ່ຈົບງາມ, ທ່ວງທັນກັບກໍານົດເວລາທີ່ຄາດໝາຍໄວ້, ສ້າງໃຫ້ຂະບວນການງານມະຫາກຳກິລາຄັ້ງນີ້ ເປັນຂະບວນກິລາແບບຢ່າງທີ່ດີໃຫ້ແກ່ເຍົາວະຊົນ - ຊາວໜຸ່ມ ແລະ ສ້າງໃຫ້ນັກກິລານັກຮຽນມັດທະຍົມ ກາຍເປັນຕົວແທນທີມຊາດໃນຕໍ່ໜ້າ ເພື່ອເຂົ້າຮ່ວມການແຂ່ງຂັນໃນລະດັບຊາດ, ພາກພື້ນ ແລະ ສາກົນ.